เปิดศูนย์ไกล่เกลี่ยประกันภัย
คปภ.เผยผู้ชำนาญการด้านกฎหมายจากศาล สถาบันพระปกเกล้า 40 คนพร้อมสร้างความยุติธรรมให้ประชาชนและภาคธุรกิจ
29 เม.ย. 2559

คปภ.เผยผู้ชำนาญการด้านกฎหมายจากศาล สถาบันพระปกเกล้า 40 คนพร้อมสร้างความยุติธรรมให้ประชาชนและภาคธุรกิจ
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เมื่อวันที่ 28 เม.ย. ทาง คปภ.ได้เปิดศูนย์ไกล่เกลี่ยข้อพิพาทด้านประกันภัย โดยมีผู้ชำนาญการด้านกฎหมายไกล่เกลี่ย ซึ่งมาจากผู้ประนอมของศาลต่างๆ และจากสถาบันพระปกเกล้า 40 คน ซึ่งเป็นคนกลางจะทำหน้าที่เป็นผู้ไกล่เกลี่ยข้อพิพาทให้กับผู้ที่มีส่วนได้เสียตามสัญญาประกันภัยกับบริษัทประกันภัย ทำให้เกิดความเป็นธรรมทั้งสองฝ่าย 
สำหรับค่าใช้จ่ายต่างๆ คปภ.จะรับผิดชอบทั้งหมด ซึ่งการไกล่เกลี่ย 1 ราย จะมีค่าใช้จ่ายให้กับทางผู้ชำนาญการด้านการไกล่เกลี่ยครั้งละ 2,000 บาท ส่วนใหญ่เจรจากัน 2 ครั้ง ก็ตกลงกันได้ รวมค่าใช้จ่ายประมาณ 4,000 บาท/ครั้ง
“ผู้มีส่วนได้เสียตามสัญญาประกันภัย เข้ามาร้องเรียนที่ศูนย์ไกล่เกลี่ยฯ ที่ คปภ.สำนักงานใหญ่ เราจะถามว่าจะเข้าสู่กระบวนการไกล่เกลี่ยไหม ถ้าเข้าก็จะสอบถามไปยังบริษัทประกันคู่กรณี ถ้าไม่ขัดข้องก็เริ่มกระบวนการเจรจาภายใน 7 วัน เมื่อตกลงกันได้ก็จะทำหนังสือออกมาให้เซ็นทั้งสองฝ่าย หากบริษัทประกันภัยไม่ชดเชยตามเวลาที่กำหนด ถือว่าเข้าข่ายประวิงการชดใช้ความเสียหาย จะสั่งปรับบริษัทประกันรายนั้น” นายสุทธิพล กล่าว
นายสุทธิพล กล่าวว่า ถือเป็นการจัดตั้ง “ศูนย์ไกล่เกลี่ยข้อพิพาทด้านประกันภัย” เป็นแห่งแรกในอาเซียน เพื่อรองรับการขยายตัวของธุรกิจประกันภัยในประเทศไทย ที่มีแนวโน้มเติบโตอย่างรวดเร็ว โดยเฉพาะการเติบโตของลูกค้ารายย่อย จากการประกันภัยนาข้าว รวมถึงประกันภัยราคาถูก ที่ทางรัฐบาลสนับสนุนให้ประชาชนเข้าถึงประกันภัยขั้นพื้นฐาน ซึ่งจะทำให้จำนวนลูกค้าด้านประกันภัยเพิ่มขึ้นอย่างมากในอนาคต และจะทำให้เกิดข้อพิพาทเพิ่มขึ้นตามไปด้วย
“ปัจจุบันมีเรื่องร้องเรียนเข้ามาประมาณปีละ 1 หมื่นเรื่อง ไกล่เกลี่ยได้ 90% ซึ่งอนาคตจะเพิ่มขึ้นเพราะปริมาณธุรกรรมด้านการประกันภัยเพิ่มขึ้น การมีศูนย์ไกล่เกลี่ยฯ จะทำให้บริการประชาชนได้รวดเร็วขึ้น และทำให้ครบกระบวนการ โดยจะเข้าไปดูตั้งแต่กระบวนการขายของตัวแทน จะต้องขายให้ถูกต้องเพื่อลดปัญหาข้อพิพาท และยกระดับความน่าเชื่อถือของธุรกิจประกันให้สูงขึ้น” นายสุทธิพล กล่าว